b'\n_START_ARTICLE_\nTeltow (regiune)\n_START_SECTION_\nDate geografice\n_START_PARAGRAPH_\nDin punct de vedere istoric sau cultural, Teltow nu este o regiune de sine st\xc4\x83t\xc4\x83toare. Azi, sub denumirea de Teltow se \xc3\xaen\xc8\x9belege un platou cu morene l\xc4\x83sate \xc3\xaen urm\xc4\x83 de ghe\xc8\x9bari. Regiunea este limitat\xc4\x83 \xc3\xaen est de r\xc3\xa2ul Dahme, la nord de Spree \xc8\x99i la vest de r\xc3\xa2urile Nuthe \xc8\x99i Havel. Regiunea Teltow este traversat\xc4\x83 \xc3\xaen partea sud-vest de r\xc3\xa2ul Pfefferfliess. Pe teritoriul platoului Teltow exist\xc4\x83 ridic\xc4\x83turi de teren sub form\xc4\x83 de insule. Un aspect geologic deosebit \xc3\xael prezint\xc4\x83 muntele de gips de la Sperenberg, care are o \xc3\xaen\xc4\x83l\xc8\x9bime de 80 m. \xc3\x8en regiune se mai pot aminti depozitele de sare. Muntele de gips prezint\xc4\x83 \xc8\x99i o \xc3\xaensemn\xc4\x83tate mare \xc3\xaen istoria cercet\xc4\x83rilor geotermice. Aici s-au f\xc4\x83cut \xc3\xaen anul 1867 for\xc4\x83ri \xc3\xaen muntele de gips, p\xc3\xa2n\xc4\x83 la o ad\xc3\xa2ncime de 45 m, constat\xc3\xa2ndu-se o temperatur\xc4\x83 mai ridicat\xc4\x83 \xc3\xaen ad\xc3\xa2ncime. \xc3\x8en Evul Mediu pe versan\xc8\x9bii muntelui de gips au existat mai multe cariere, care \xc3\xaen prezent sunt abandonate.\n_START_SECTION_\nClima\n_START_PARAGRAPH_\nDin cauza altitudinii relativ mari, temeratura medie a regiunii este mai sc\xc4\x83zut\xc4\x83 dec\xc3\xa2t \xc3\xaen regiunile vecine Flaeming \xc8\x99i Barnim. Climatul este influen\xc8\x9bat de v\xc3\xa2nturile de vest care genereaz\xc4\x83 o clima oceanic\xc4\x83. Regiunea face trecerea de la clima oceanic\xc4\x83 la cea continental\xc4\x83, av\xc3\xa2nd temperatura medie \xc3\xaen ianuarie de -1\xc2\xa0\xc2\xb0C \xc8\x99i \xc3\xaen iulie de 18\xc2\xa0\xc2\xb0C. Media anual\xc4\x83 a precipita\xc8\x9biilor este de cca. 550\xc2\xa0mm.'